นักท่องเที่ยวทั้งชาวไทยและต่างชาติ ท่องเที่ยววัดพระศรีรัตนศาสดาราม ศาลหลักเมืองกรุงเทพมหานครอย่างต่อเนื่อง
นักท่องเที่ยวต่างเดินทางมาเยี่ยมชมวัดพระศรีรัตนศาสดาราม (วัดพระแก้ว) กันอย่างต่อเนื่อง โดยเริ่มเห็นนักท่องเที่ยวต่างชาติมาเข้าชมความงามของวัดกันมากขึ้น ภายหลังจากเปิดประเทศเมื่อวันที่ 1 พฤศจิกายนที่ผ่านมา พร้อมกับนักท่องเที่ยวชาวไทยต่างพาครอบครัวทยอยเข้าชมความสวยงามภายในวัดกันจำนวนมาก ภายใต้มาตรการสาธารณสุข โดยวัดแห่งนี้ผ่านเกณฑ์มาตรฐาน SHA จนได้รับเครื่องหมาย SHA Plus แล้ว ซึ่งเจ้าหน้าที่ทั้งหมดได้รับการฉีดวัคซีนป้องกันโรคโควิด-19 ครบ 2 เข็ม ไม่ต่ำกว่าร้อยละ 70 มัคคุเทศก์ชาวไทยที่นำกลุ่มนักท่องเที่ยวต่างชาติเยี่ยมชมวัดพระแก้ว เปิดเผยว่า นักท่องเที่ยวต่างชาติส่วนใหญ่ต่างชื่นชอบสถานที่ท่องเที่ยวและวัดภายในกรุงเทพฯ เนื่องจากมีสถาปัตยกรรมที่งดงามเป็นเอกลักษณ์ รวมทั้งในช่วงนี้คนไม่หนาแน่นมากจนเกินไป จึงเป็นโอกาสดีที่จะได้ถ่ายรูปตามมุมต่างๆ ได้อย่างสวยงามด้านนักท่องเที่ยวชาวต่างชาติ จากประเทศอังกฤษ เปิดเผยว่า วัดพระแก้วของไทยสวยงามมาก ดีใจที่ได้มาท่องเที่ยวเมืองไทย ขณะที่บรรยากาศที่ศาลหลักเมือง กรุงเทพมหานคร ซึ่งได้รับมาตรฐาน SHA Plus แล้ว มีนักท่องเที่ยวให้ความสนใจไปท่องเที่ยวจำนวนมากเช่นเดียวกัน เพื่อกราบไหว้ขอพรสิ่งศักดิ์สิทธิ์คู่บ้านคู่เมืองของคนไทย โดยหนึ่งในผู้ที่มากราบไหว้ขอพร ที่ศาลหลักเมือง เปิดเผยว่า หลังเปิดประเทศสถานที่ต่างๆ มีการพัฒนาและดูแลให้มีความสะอาดตามมาตรฐานของกระทรวงสาธารณสุขได้เป็นอย่างดี โดยขณะนี้มั่นใจในระบบสาธารณสุขไทยอย่างมาก พร้อมเชิญชวนให้คนไทยออกมาท่องเที่ยวไทย เพื่อกระตุ้นการจับจ่ายใช้สอยทั้งนี้จะเห็นได้ว่าภายหลังจากเปิดประเทศแล้ว บรรยากาศการท่องเที่ยวภายในกรุงเทพมหานครเริ่มกลับมาคึกคักอีกครั้ง โดยเฉพาะวันหยุดสุดสัปดาห์และวันหยุดนักขัตฤกษ์ โดยสถานที่ท่องเที่ยวแต่ละแห่งต่างได้รับมาตรฐาน SHA Plus เพื่อการันตีว่าเป็นสถานที่ที่ได้มาตรฐานความปลอดภัยด้านสุขอนามัย ซึ่งจะช่วยสร้างประสบการณ์ที่ดีแก่ผู้มาเยือนทุกคน